આપણી હિન્દી ફિલ્મો ક્યાંકથી ઉઠાંતરી કરે અને મૂળ સ્રોતને ક્રેડિટ પણ આપે એ આકાશમાં કોઈ ધૂમકેતુ દેખાય એના જેવી દુર્લભ વાત છે. કબીર ખાનની ‘ટ્યુબલાઇટ’ બે વર્ષ પહેલાં આવેલી ઇંગ્લિશ ફિલ્મ ‘લિટલ બૉય’ની ઑફિશ્યલ રીમેક છે. એટલે એને યોગ્ય ક્રેડિટ પણ અપાઈ છે. મૂળ ફિલ્મમાં એના નામ પ્રમાણે નાનો ટાબરિયો કેન્દ્રમાં હતો જે માત્ર મનથી જ નહીં, તનથી પણ ટેણિયું હતો. ઇંગ્લિશમાંથી હિન્દીમાં આવતાં ફિલ્મની મૂળ એસેન્સ કેવી રીતે ઊડી જાય એનું આ ‘ટ્યુબલાઇટ’ પર્ફેક્ટ એક્ઝામ્પલ છે. ‘લિટલ બૉય’માં બીજા વિશ્વયુદ્ધમાં જપાનીઓ સામે લડવા માટે મોરચે ગયેલા પિતાને પાછા લાવવા માટે પેપર નામનો ટેણિયો રીતસર પહાડ હલાવી નાખે છે, પરંતુ એ પહેલાં દીકરામાં આત્મવિશ્વાસ પૂરવા માટે તેના પપ્પા તેને એક કૉમિકબુક હીરોના માધ્યમથી શ્રદ્ધાનું માહાત્મ્ય સમજાવે છે. ‘ટ્યુબલાઇટ’માં એ વાત સલમાન અને સોહૈલ વચ્ચેના ક્યા તુમ્હેં યકીન હૈ? ટાઇપનાં વાક્યોમાં જ રહી જાય છે (જ્યારે યકીનની જામગરી ચાંપવા માટે બીજા એક સુપરસ્ટારે અવતરવું પડે છે). મૂળ ફિલ્મમાં ચર્ચના પાદરી નાના બાળકને બાઇબલના સિદ્ધાંતોની મદદથી ફરીથી શ્રદ્ધાનું બળ સમજાવે છે. અહીં બડી સ્માર્ટનેસથી ત્યાં ગાંધીજીના સિદ્ધાંતો મૂકી દેવાયા છે, પરંતુ ફિલ્મનું જ એક પાત્ર કહે છે તેમ આ સિદ્ધાંતો માત્ર ટાઇમપાસ માટે જ છે. ફિલ્મની વાર્તાને આગળ વધારવામાં કે સલમાન ટ્યુબલાઇટ ખાનમાં યકીનનું બળ પૂરવામાં કોઈ જ ભાગ ભજવતું નથી. રાધર, સલમાનની પોતાના ભાઈને પાછો લાવવાની કવાયત અને આ તરફ તેની દોડધામ બન્ને વચ્ચે કોઈ જ કનેક્શન દેખાતું નથી. બાય ધ વે, ગાંધીજીનો એક મુખ્ય સિદ્ધાંત અહિંસા પણ હતો, પરંતુ સલમાનભાઈને અહીં એની જરૂર નથી અને એટલે જ તે લાફાવાળી પણ કરી શકે છે.